和鍾道士若谷投贈韻
作者：程公許
朝代：宋

paragraphs: 流年衮衮灘頭浪，蕭騷白髮三千丈。
人生榮祿底須多，何嗟及矣負米養。
滄溟不禁尾閭泄，養素略窺道家說。
庶幾真一復保全，可以衆言强分裂。
瀛洲醉揮碧霞盃，集雲峰前偶此來。
吏衙鳬散鈴索靜，怪有飛佩鏘瓊瑰。
紫霄洞經曾熟讀，歸來烟霞繞冠服。
嵯峨千仞獅子峰，寒棲旋營數間屋。
飈遊爲我晷刻停，汲泉引滿如海鯨。
要學旌陽累功行，不妨天詔遲飛昇。
岷峨念歸可輕發，枉辦青鞋并布襪。
禁闥侯藩信所遭，幾曾仰空虛咄咄。
爐薰浪擬叩玄微，何如趙州東院西。
了知此理只麽是，亡羊何必惑多蹊。
自心有疑須自斷，勿用周遮添著一重案。
鍊師鍊師爲我印證之，六合同風兮九州共貫。